Man deur weerlig doodgeslaanŉ Man is Donderdag deur weerlig doodgeslaan terwyl hy onder ŉ boom skuiling gesoek het in Nigel aan die Oos-Rand. William Ntladi, woordvoerder van die Ekurhuleni nooddienste, sê die man het saam met ŉ groep mense onder die boom skuiling gesoek tydens ŉ hewige donderstorm in Marievale toe hy doodgeslaan is. Hy is op die toneel dood. Die ander mense is nie beseer nie. Ntladi sê ŉ huis is ook deur die weerlig raakgeslaan in Brentwood Park in Benoni waarna dit aan die brand geslaan het. Die brand is egter vinnig geblus en niemand is beseer nie. In nog ŉ voorval is ŉ man beseer nadat hy deur hael raakgeslaan is in Benoni. Hy is in die hospitaal opgeneem en is in ŉ stabiele toestand. Ntladi sê verskeie areas rondom Ekurhuleni het deurgeloop onder ‘n hewige donderstorm veral Boksburg en Benoni.